Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : Pv 399/08/8807	Michalovce, 22.5.2013
EEČ : 2-66-100-2013

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Michalovce
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX, 
ako matka v zmysle Zákona o rodine si neplní vyživovaciu povinnosť napriek tomu, že rozsudkom Okresného súdu Michalovce sp. zn. 14P/39/2007, ktorý  nadobudol právoplatnosť dňa 04. 12. 2007, jej bola uložená výška vyživovacej povinnosti, podľa ktorého na dcéru XXXXX, nar. 28. 12. 1989 je povinná prispievať sumou 22,60 € (681,- Sk) počnúc od 01. 12. 2006 do 30. 06. 2007 a od 01. 07. 2007 sumou 23,30 € (702,- Sk) vždy do 25. dňa v mesiaci k rukám XXXXX, nar. 18. 10. 1950, bytom Sobrance, kpt. Nálepku 3, kde túto povinnosť v obci Koromľa a všade inde, kde sa zdržiava od mesiaca december 2006 do súčasnosti neplní, čím jej vznikol dlh vo výške 1.361,10 €,

lebo obvinený nebol v čase činu pre nepríčetnosť trestne zodpovedný

Odôvodnenie:
	Uznesením povereného príslušníka Okresného riaditeľstva PZ, Obvodného oddelenia PZ Sobrance sp. zn. OPP-517/SO-MI-2008 z 31. 03. 2008 bolo začaté trestné stíhanie. Trestné stíhanie bolo opakovane prerušené. Uznesením rovnakej spisovej značky zo dňa 03. 09. 2008 bolo vznesené obvinenie XXXXX pre prečin zanedbanie povinnej výživy podľa  § 207 ods. 1 Tr. zákona, na tom skutkovom základe,  ako  je  to  uvedené  vo  výrokovej  časti  tohto  uznesenia.  Po pokračovaní v trestnom stíhaní zo dňa 17. 01. 2013 bol vydaný  príkaz na vyšetrenie duševného stavu obv. XXXXX. 

Vyšetrovateľ PZ po ukončení prípravného konania predložil prokurátorovi zhromaždený spisový materiál s návrhom na zastavenie trestného stíhania obvinenej XXXXX  z dôvodu uvedeného v § 215 ods. 1 písm. e) Tr. poriadku. 

Preskúmaním predložených návrhov a spisu som sa s návrhom vyšetrovateľa PZ stotožnila.

	Vykonaným dokazovaním bolo preukázané, že obvinená XXXXX sa dopustila prečinu, ktorý sa jej kladie za vinu.

	Podľa záverov znaleckého posudku XXXXX a XXXXX z odvetvia psychiatria, obvinená XXXXX trpí dlhodobo duševnou chorobou a to bipolárnou afektívnou poruchou, so striedaním sa manických a depresívnych fáz, aktuálne vo váze ľahkej depresie. Obvinená v čase spáchania trestnej činnosti trpela duševnou chorobou a v čase spáchania skutku nemohla rozpoznať nebezpečenstvo svojho protiprávneho konania a ani nemohla svoje konanie ovládať. Obvinená nie je schopná náležite sa obhajovať. 
	
Podľa § 215 ods. 1 písm. e) Tr. poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

Podľa § 23 Tr. zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

	Z vyššie uvedených dôvodov som rozhodla tak, ako je to vo výrokovej časti tohto uznesenia uvedené.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Dagmar Baťalíková
prokurátorka